LidanRubinov/Halacha-QA huggingface dataset:
שאלה: לערבב מצה מפוררת בשבת: ליקח מצה ולפורר אותה ואח"כ ליתן עליה מרק ולערבב. האם זה אסור משום לש או שמא יהיה מותר, כי: א. עושים זאת מיד לפני הסעודה ב. מצה זה דבר אפוי וכסברת הביאה"ל שכא ד"ה "שמא", שדבר אפוי כבר אין בעיה של לש אלא נידון כתיקון אוכל? והאם זה רק לעשות זאת מעט מעט?
תשובה: לעניות דעתי אם ע"י כך הדבר נעשה עיסה ממש אסור לעשות כן בשבת.
שאלה: כבוד הבריות לעומת שקר : האם מותר לאדם שלא ספר רצוף בספירת העומר, ועכשיו אסור לו לספור עם ברכה, לעשות עצמו כמברך שאנשים יחשבו שהוא כן מברך משום כבוד הבריות או אסור משום מדבר שקר תרחק?
תשובה: אם הוא אדם מכובד ולא חושדים בו ששכח יכול לומר פסוקים או משהו בכדי שיחשבו שהוא מברך.
שאלה: מחבת חשמלית בחג: האם מותר לחבר מחבת חשמלית לשעון שבת שקע כדי שידלק ויכבה בחג ואז לבשל בו בחג?
תשובה: מותר בתנאי שלא ייעשה שום דבר במתגים החשמליים של המחבת
שאלה: ברכה על אכילת מצה שלא בפסח: לדעת הספרדים, המברכים על אכילת מצה שלא בפסח "מיני מזונות", מה הסיבה לכך? הלא גם אם מצה נחשבת "לחם עוני", היא בכל זאת לחם? מה גם שלא ראינו שוני בהגדרת "לחם", שכל שעשוי מחמשת מיני דגן, נילוש במים ונאפה בתנור, קרוי לחם, במה נבדל המצה?
תשובה: כיון שהיא נחשבת כפת הבאה בכיסנין שמרן המחבר בשו"ע (ס' קסח ס"ו) פסק שמברכים עליה מזונות, עיין בשו"ת יחוה דעת ח"ג (סי' י"ב) ותמצא שם תשובה לכל שאלותיך.
שאלה: מה מבדילים: 1. האם מבדילים במוצאי שבת לחול המועד הבדלה רגילה ואם לא תסביר לי על מה מברכים. 2. בתפילת שמונה עשרה בחול המועד פסח מתפללים בתפילה לשלושת הרגלים ואם זה יוצא בשבת חול המועד מוסיפים את מה שכתוב בשבת? 3. קריאת התורה,אבקש לדעת אילו פרשות קוראים בשחרית חול המועד פסח ושבת חול המועד. 4. אבקש לדעת אילו פרשות קוראים במנחה חול המועד פסח ושבת חול המועד. 5. אנחנו אשכנזים.
תשובה: 1. הבדלה רגילה. יש הבדל בין קדושת השבת לקדושת חול המועד. 2. כן. 3. מופיע בסוף הסידורים הנוסח המלא. 4. במנחה של חול המועד אין קריאה בתורה, ובשל שבת קוראים את פרשת השבוע הבאה (שמיני)
שאלה: תפילה וטוב אלוקי: מה עניין התפילה? הרי כלל מסור בידנו-"כל דעביד רחמנא לטב עביד", אם כן, מדוע לנו להתפלל שנקבל טוב או שנתרפא או נקבל פרנסה או זיווג הגון וכל שאר הבקשות, הרי הקב"ה יסדר לנו את הטוב המעולה שביותר, ואם אנו חולים סימן שזה הכי טוב בשבילנו ואם אתה לא מוצא את זיווגך או לא מוצא מקור פרנסה זה הטוב ביותר בשבילך, אני טועה?!
תשובה: ראשית יש מצווה להתפלל כמו כל המצוות. חלק מהמצוות זה להתפלל. התפלה היא לא רק החלק של הבקשה אלא גם החלק של השבח וההודאה אולם חלק ממצות התפלה היא גם לבקש מהקב"ה את צרכינו. התפלה היא כשלעצמה צריכה להחדיר בלבנו את התודעה שכל מה שקורה לנו זה מאת ה'. יש הבדל בין הידיעה בשכל שהכל בא מאת ה'. לבין מילוי הלב בהרגשה הזו שהכל תלוי ברצון ה'. התפלה היא העבודה שלב, כלומר, למלא את הרגשתנו בתובנה הזאת שהכל בה מאת ה'. אולם התפלה היא לא רק בשביל שהאמונה בהשגחת ה' תמלא את ליבנו. התפלה היא יכולה לפעול ולגרום לשפע וברכה מאת ה'. זהו החוק שהקב"ה חקק, שחלק מן השאלה האם לתת שפע לאדם תלוי בכך שאדם יבקש את השפע. הבקשה של השפע היא גורמת לכך שאדם נהיה ראוי יותר לקבלת השפע. החיבור בין הבקשה לבין הקב"ה היא כשלעצהמ גורמת לכך שאנו נהיה יותר ראויים למילוי הבקשה. מצד הסדר של התפלה הקב"ה רוצה שכל תפלה מיד תפעל את פעולתה ותביא טוב לעולם. מה שאין אנו רואים שכל תפלה נענית יש לכך סיבות רבות. הבסיסי הוא שתפלה על דבר טוב היא נענית. הרי בדרך כלל אנו מבקשים דברים טובים ומכיון שהקב"ה מקור הטוב ודאי רוצה הוא שהטוב יתגלה לעולם. ובכל אופן יש סיבות רבות לכך שהתפלה לא מיד נענית. לפעמים זה משום שהתפלה לא היתה מעומק הלב. לפעמים זה משום שהתפלה היתה כל כך מרוממת שהקב"ה חפץ שנתפלל שוב ולכן הוא לא מיד נענה לנו כדי שנתרומם עוד ועוד בתפילתנו אליו. ולפעמים, כפי שכתבת, התפלה לא נענית משום שיש לקב"ה חשבון שיהיה לנו טוב יותר דווקא אם לא יענו בקשתינו. אולם גם אז התפלה פועלת. היא פועלת לא בדרך שאנו חשבנו שהיא תפעל אלא היא פועלת בדרך אחרת.
שאלה: שכר מצווה בעולם הזה: אני לומד בישיבה והייתי אמור להתגייס בימים אלו למסלול ארוך בצבא אך לאחר התלבטויות רבות החלטתי לדחות לעוד חצי שנה. לפני שדחיתי חלק מהשיקולים מדוע לא לדחות היו: כי לא יהיה לי איך לשלם לישיבה (הוריי לא תומכים בי כספית ונגמר לי הכסף על החצי שנה הראשונה) אך אמרתי לעצמי שאני רוצה ללמוד תורה ובעז"ה אני אחפש עבודה לבין הזמנים ובעז"ה אמצא. בנוסף תיכננתי את הזמן שלי במהלך השנה כך שאני אעשה טסטים בדיוק בחופשים כדי שבזמן אני אוכל לשבת בישיבה וללמוד בראש שקט, וה יעזור. אך בחופש עצמו לא מצאתי עבודה למרות שממש חיפשתי ובנוסף נכשלתי בכל שלושת הטסטים שהיו לי. וזה קשה לי, כי לפי הגמרא והרמב"ם מפרט זאת שלמרות ש"שכר מצוות בהאי עלמא ליכא", מי שעושה מצווה מסייעין לו מן השמיים שיצליח להמשיך לקיים המצווה, ובנוסף זה אחד ההסברים ל"שכר מצווה-מצווה", וכן כלל מסור בידנו ש"הבא ליטהר מסייעין בידו". יכול להיות שאיני מבין נכון את המקורות, אם הרב יוכל להסביר לי בהרחבה (עד כמה שהזמן נותן) מה באמת היחס בין מצווה שאדם עושה לאיך היא אמורה להשפיע על מה שקורה לו בזה העולם, האם באמת הוא אמור לצפות לעזרה מן שמייא להמשך קיום המצוות?
תשובה: כשאדם עושה מצוות יש לו סיעתא דשמיא זה ברור אבל היא יכולה להיות בזה שהוא יצליח בתורה ולאו דווקא בטסט. ואולי הכשלון בטסט הוא דווקא סיעתא דשמיא ואילו הצלחת והיית מתחיל לנהוג בלי מיומנות היו לזה תוצאות לא טובות. כך שלא ניתן לבחון ממש את השכר על המצות. אלא אנו בטוחים שהוא ישנו וניתן במה שריבונו של עולם חושב שזה הטוב ביותר לתת. הכלל הוא לדעת לומר כל מה שעושה הקב"ה לטובה עושה גם הקשיים והכשלונות הם לטובה. בחרת בדרך טובה חזק ואמץ.
שאלה: חמץ שעבר עליו הפסח: מכרתי חמץ דרך האנטרנט לאחר חצות היום (בערך באחת ורבע) לקרובי משפחה. אחרי זה ראיתי שבאתר עצמו מצויין שהמכירה בישראל תתבצע עד לשעה 8 בבוקר. (מלבד שמכירה לאחר חצות אינה מועילה שהרי החמץ אסור בהנאה) להפתעתי קיבלתי אישור במייל שהמכירה התבצעה. מה יש לעשות לאחר הפסח עם החמץ? האם יש הבחנה בין חמץ גמור לדברים שהם בגדר ספק חמץ? ועוד יש לציין שבעל הבית אינו היה מעוניין במכירה אבל בעלת הבית זאת שמינתה אותי שליח, אולי הביטול של החמץ שעשה בבדיקה מועיל? אשמח לתשובה בהקדם לפני סוף פסח, מראש
תשובה: המכירה לא הועילה אם יש חמץ ממש יש לשרוף את החמץ מיד! כי בכל רגע עוברים על בל יראה ובל יימצא מוצרים שאינם חמץ ממש אלא רק אינם כשרים אינם טעונים שרפה
שאלה: לראות בפסח חמץ: האם מותר לי לראות חמץ בפסח דרך האינטרנט, כלומר, מותר לי לראות תמונות של לחם פיתות וכו (שהם בעצם חמץ) דרך האינטרנט?
תשובה: אין איסור לראות חמץ בתמונות וכד'.
שאלה: מועד עריכת בר מצווה: בני נולד לפני 12 שנה בשבת חול המעד פסח בשעת הצהריים. אנו רוצים, בעז"ה, להעלות אותו לתורה בשבת חול המועד בשנה הבאה. למעשה בעת עלייתו לתורה עדיין לא יימלאו לו 13 שנה מלאות (חסרות מספר שעות). קראתי את תשובת הרה"ג דב ליאור לשאלה מתי נער נעשה בר-מצווה האם בגיל י"ג ויום אחד, שישנה מח בעניין זה, אבל ההכרעה היא כמו הש"ך והמ"א, שכבר מתחילת הלילה, כיון שנכנס אפ כל שהוא בליל תאריך יום הולדתו אזי אמרינן מקצת היום ככולו ונחשב כבר בן י"ג שנה ויום אחד. השאלה שלי היא האם בעניין זה יש חילוק בין ספרדים לאשכנזים? אני ספרדי אך בני מתכוון לעלות בבית כנסת אשכנזי ואם יש מחלוקת האם הוא יכול להוציא אשכנזים ידי חובה. שאלה נוספת היא מתי נכון יותר לחגוג את כניסתו לעול מצוות האם לפני פסח (כשעדיין לא מלאו לו 13) או בזמן ספירת העומר בשילוב עם סיום מסכת (שהרי הסעודה איננה סעודת מצווה) ראוי לציין שהנער הביע תסכול מדחייה ארוכה מדי של חגיגת בר המצווה לאחר ספירת העומר. קיום החגיגה בפסח עצמו בעייתי בשל סוגיית הכשרות.
תשובה: לעניות דעתי אין מחלוקת בין אשכנזים וספרדים בענין זה ואין צורך שימלאו 13 שנים בדיוק ע"פ השעות, אלא כבר בלילה נעשה הנער בר מצוה. ולענין מתי לקיים את חגיגת הבר מצוה לדעתי עדיף לקיים קודם הפסח, שהרי מדובר רק בסעודה ושמחה.
שאלה: חודש ניסן וספירת העומר: חודש ניסן הוא חודש הגאולה, חודש של שמחה. לא אומרים בו תחנון ולא הספדים. איך מתיישבים מנהגי האבלות של ספירת העומר עם חודש ניסן?
תשובה: השאלה גדולה יותר על חול המועד, הרי גם ימי חול המועד נחשבים למניין ל"ג ימים. היות וזה בשב ואל תעשה, כלומר, לא עושים משהו אקטיבי של אבלות חלילה אלא רק נמנעים משמחות, כגון: ריקודים, לשמוע מוזיקה וחתונות. דברים אקטיבים של שמחה לא עושים אבל המנעות משמחה עושים ולכן זה עולה למניין ל"ג ימים שנוהגים בהם אבלות. גם השבתות וימי חול המועד עולים לזה מאחר ונמנעים בהם מלהסתפר.
שאלה: ביעור חמץ: שעת ביעור חמץ היתה 11:17, לא הבנתי כיצד הגיעו לשעה זו הרי חצות היה ב12:40 סוף שעה חמישית ב-11:37 סוף שעה רביעית 10:34 לא מצאתי רמז לזה שסופרים 2 3 מהשעה החמישית (ועוד שלפי הפשט נראה שסוף זמן הביעור הוא 12:40 ורק תחילת זמן ביעור היא תחילת השעה חמישית)
תשובה: ישנם שתי שיטות לחישוב שעות זמניות. את סוף זמן אכילת חמץ וביעורו נהוג לחשב על פי השיטה המוקדמת יותר. הזמן שהבאת הוא לפי השיטה המאוחרת יותר.
שאלה: השבת ציוד לבעליו: בזמן נקיונות לקראת הפסח מצאתי בספריה בבית הוריי ספרים של שלושה חברים שונים מעברי. הספרים הגיעו אליי לא משום שהשאלתי אותם אלא עקב שבעליהם ביקשו שאביא אותם לביתי והם כבר ייקחו אותם (למדתי בישיבה בצפון הארץ וערב גיוסינו לצבא הם ביקשו סיוע בהובלת הספרים למרכז הארץ, משום שהיה ברשותי רכב). מדובר במספר ספרים בודדים והקשר עם אותם חברים נותק ואינני יודע כיצד ליצור עימם קשר. כמו כן, אחד מהחברים אף ביקש ממני שאקח ספל ומגבת, אימי, שלא ידעה שמדובר בחפצים של אחרים עשתה בהם שימוש. האם מדובר בגזל או באבק גזל? האם עליי להפוך עולמות בכדי למצוא את בעלי הספרים? הנושא מציק לי ואשמח לתשובה במהרה. אציין כי הספרים והציוד הנוסף ברשותי כ - 6 שנים.
תשובה: מסתבר שחבריך שכחו את חפציהם אצלך וממילא הם מוגדרים כאבידה. מחובתך לידע אותם על הימצאות החפצים אצליך (זכותך לדרוש מהם את הסכום שהוצאת ע"מ להודיע להם, שיחות הטלפון וכדו'), אך אין עליך לטרוח בהשבתם. השימוש של אימך בחפצים אינו מוגדר גזל מאחר ולא ידעה שמדובר ברכוש שאינו שלה. הרב מיכאל יומטוביאן
שאלה: כתיבה בחול המועד- עבודה לחופשת הפסח: אני תלמיד כיתה י"א. קיבלנו לחופשת הפסח עבודה בכימיה שצריך להגישה מייד בסיום החופשה ומיד אנחנו נבחנים עליה. האם מותר לעשות את העבודה בכימיה בחול המועד, כי אם לא אעשה אותה בחול המועד לא אספיק לעשות אותה אחרי וזה יגרום לי לנזק בלימודים כי אכשל גם במבחן. האם יש היתר לכתוב ולעשות את העבודה בכימיה בחול המועד?
תשובה: לקרוא חומר מותר. ואם יש צורך לרשום ראשי פרקים לזכרון, מותר לכותבם.
שאלה: התקנת מזוזה בחול המועד: האם מותר לקבוע מזוזה בחול המועד? יש לציין שיש מזוזות כשרות שרוצן אני רוצה להחליף. וכן קביעת המזוזה תלויה בעבודה פיזית של קשירת הקלף וכו.
תשובה: מותר לקבוע מזוזה בחוה"מ.
שאלה: תאריך הלידה העברי שלי: התאריך העברי שלי הוא ז באדר ה תשנ"ג. ואני יודע שז באדר זהו תאריך לידתו ופטירתו של משה רבינו ע"ה. מה זה אומר לגבי אם נולדתי בתאריך זה? האם זה מעיד על משהו או נותן איזהו סימן ייחודיות כלשהי?
תשובה: לא ידוע לי משהו מוגדר. כל תלמידי החכמים בעם ישראל הם המשך של משה רבינו. בעזרת ה' גם אתה תלמד תורה ותזכה להיות המשך של משה רבנו.
שאלה: ויטמין E בפסח: האם זה נכון שויטמין e הוא חמץ ואם כן מה הדין אם ניגבתי את שולחן האוכל במגבון המכיל ויטמין e בפסח? יסמין.
תשובה: איני כימאי. אך נגבי מחדש את כל המקומות שבהם יש מגע ישיר לאוכל, שבהם ניגבת באותו מגבון.
שאלה: תפיךות חול המועד: רציתי לדעת האם מתפללים בחול המועד בסידור רגיל ומוסיפים יעלה ויבוא וחג מצות ב-18 או שיש דרך אחרת?
תשובה: מתפללים רגיל ומוסיפים יעלה ויבוא. בנוסף מתפללים גם מוסף לאחר קריאת התורה בשחרית.
שאלה: ביקור האפיפיור: האם יש משהו שהרבנים או הציבור יכולים לעשות כנגד ההתרפסות של העם, התקשורת והשלטונות מול ביקור האפיפיור?
תשובה: זו שאלה כאובה. המדיניות של ההתרפסות, הכניעה והשפלת עם ישראל. זה לא כל כך העם אלא יותר של התקשורת והמדינאים. אני חושב שכל אחד מהעם צריך לכתוב ולפרסם שהוא מסתייג מכל התרפסות הזו וכל הכבוד שנתנו לו. אם האדם הזה לא מכיר במדינת ישראל, בשביל מה נציגים רשמיים של המדינה שלנו הולכים להיפגש איתו?! אם הוא בא בתור אדם פרטי ר אבל לתת לא כבוד, בשביל מה?! הוא אפילו לא גינה את האנטישמיות. שום כבוד לא יצא מזה לעם ישראל וצריך להודיע שהמדינאים עשו זאת על דעת עצמם.
שאלה: יין שטו היקב: אנחנו רגילים לשתות ייו של שטו היקב - יקבי חברון. ראינו שהיינות בהשגחת הרב דב ליאור אולם הם "נכרי-שנה שביעית". רצינו להבין את משמעות ה"נכרי". האם אפשר למצוא בשוק בקבוקים משנה שישית או של אוצר בית דין, מסוג יין זה?
תשובה: זה יבול נכרי ואין בו קדושת שביעית. ביקב הזה אין קדושת שביעית.
שאלה: שמיטה פירות : בשמיטה נהגנו להחמיר לאכול אוצר בי"ד ולא היתר מכירה בירקות ופירות. חבר טען שבגלל שאין איסור ספיחין בפירות, שהרי בכל מקרה יגדלו על העץ שלא כמו ירקות אותם יש לשתול, לכן אם אוכלים בבית בו מגישים פירות היתר מכירה, אפשר להקל ולאכול. האם יש הגיון בדבר?
תשובה: ההיגיון הוא שאיסור ספיחין בירקות הוא איסור אכילה ואילו בפירות אפילו שגודלו באיסור אינם נאסרים באכילה. ברור שלכתחילה יש להוסיף קדושה ולאכול פירות שיש בהם קדושת שביעית. חג כשר ושמח הרב יהודה הלוי עמיחי
שאלה: תרופות לא כשרות לפסח: קניתי בטעות תרופה (כדורים) שאינה רשומה ברשימת התרופות הכשרות לפסח. האם עלי לבערה או מותר לי להשאיר אותה עד לאחר פסח ואז להשתמש בה? (מדובר על ברזל להריון)
תשובה: אם טעמה מר ואינה ראויה לאכילת כלב היא אינה חמץ גמור.
שאלה: קטניות לחוזרים בתשובה: אני אשכנזי (פולין) חוזר בתשובה אין לי מנהג אבות בקשר לקטניות (ממה שכן הצלחתי לברר הם אכלו שרויה). הבנתי שמי שאין לו מנהג אבות יכול להקל על מספר קטניות, שאלתי על מה אני יכול להקל?
תשובה: למרות שאתה חוזר בתשובה ואין לך מנהגי אבות, מה שח אמרו: "אל תיטוש תורת אימך"   לשמור ולהקפיד על מנהגי אבות, לא מדובר במנהגים אישיים שאבא של ראובן או אבא שמעון נהגו, אלא במנהגי עדה. אפילו אם אדם מאיזו סיבה איבד אצל ההורים שלו את מנהגי העדה   הם לא ידעו או לא למדו, אבל הוא יודע לאיזה עדה הוא משתייך   אם הוא יהודי ספרדי, תימני או אשכנזי, כשהוא חוזר בתשובה הוא חוזר למנהגי העדה שלו, ללא תלות במנהגי אביו. אם לדוגמה, אבא של מישהו היה קם לתיקוני חצות, היה קם לתפילת ותיקין, היה הולך כל יום לטבול במקוה לפני התפילה, שאלו ודאי מנהגים יפים, זה לא מחייב את הבן אלא אם הוא קיבל אותם ונהג לפיהם באופן אישי. מנהגי עדה שקיבלו בדורות הקודמים, הם באופן אוטומטי קבלה גם על צאצאיהם עד סוף ימי עולם. הגדר של מנהגי עדה הוא מנהגים של העדה שאליה האדם משתייך ולא מנהגי אבות. אדם החוזר בתשובה צריך לבדוק מאיזו עדה הוא וינהג לפי מנהגי העדה   אם הוא תימני ינהג כמו תימני, אם הוא ספרדי ינהג מנהגי ספרד ואם הוא אשכנזי ינהג לפי מנהג יהודי אשכנז.
שאלה: זמן האזכרה של חודש 11 לאמא. דחוף!!: אימו של בעלי נפטרה בתאריך ה31.5.08, ונקברה בתאריך ה1.6.08 בשעה 13-15 בערך, אנו רוצים לערוך אזכרה ל11 חודש (העדה שלנו היא ספרדית) ואננו יודעים מתי וכמו כן גם את האזכרה של השנה אננו יודעים מתי לערוך נשמח אם תוכל לעזור לנו כדי שנוכל לקיים את המצווה הזו.
תשובה: האמא נפטרה בכ"ו באייר תשס"ח. לכן אזכרת 11 חודש יש לעשות בכ"ו בניסן. תעשו את האזכרה ביום ראשון שאחר הפסח. את האזכרה של 12 חודש תעשו בכ"ו באייר.
שאלה: מקום הלידה בארץ ערבית: גבר מוסלמי נשא לאישה אישה יהודייה כשהגיעה שעתה ללדת ביקש הבעל שאישתו תלד בארץ ערבית. ואכן האישה ילדה את הילד בארץ ערבית, האם יהודייה האב מוסלמי והילד נולד בארץ ערבית. מה זה אומר שהוא יהודי, לא משנה איפה הוא נולד הוא נחשב יהודי מבחינת היהדות?
תשובה: אם אמו יהודיה הוא נחשב ליהודי ולא משנה היכן נולד.
שאלה: צמח מגינה ציבורית: אם אני לוקח מהגינה הציבורית ברחוב חלק של ענף מתוך הצמח גרניום לימוני ואשים אותו במים (הוא יצמיח שורשים לבד) ואשתול אותו בגינתי. הדבר נחשב לגזל?
תשובה: בדרך כלל לא מקפידים על כך, ומ"מ טוב לשאול בעיריה או במועצה במקום בו אתה גר.
שאלה: ברכה על לחמניות לפסח: מהי ברכתן של לחמניות לפסח העשויות מ: קמח מצה מים שומן (שמן חמאה מרגרינה) ביצים?
תשובה: אם אוכלים כמות קטנה - מזונות אם כמות גדולה ששבעים ממנה גם אם בצירוף מאכלים אחרים - - נט"י המוציא וברכת המזון
שאלה: תערובת קטניות: 1. ראיתי את תשובת הרב לגבי קטניות לאשכנזים בפסח ומה שכתב הרב לגבי תערובת קטניות. רציתי לבקש דוגמה לסוג אוכל כזה. בעצם כל דבר שאני לא רואה עליו שעשוי ממש מקטניות, לדוגמא: מרגרינה, במבה, שוקלד שמכיל קטניות או חומרי טעם וריח עשוים מקטניות בתוך משקה? 2. כפי שידוע לי גם תירס לא היה מוכר לבני אשכנז בזמן הגזרה. האם גם הוא מותר?
תשובה: א. נכון, בכל המקרים האלה זה נחשב תערובת ומותר, ואף הצדיק הרב יצחק אלחנן זצ"ל שהיה מגדולי הפוסקים לפני מאה שנים אמר שתערובת קיטניות בטילה ברוב לפני פסח ולא צריך לחשוש. ב. תיאורטית אתה צודק, אבל המשנה ברורה התייחס בפירוש לתירס   וכנראה שקהילות האשכנזים קיבלו על עצמם לפני כמאה-מאתיים שנה לאסור להם גם את התירס, ולכן הוא אסור לאשכנזים בפסח.
שאלה: לחזור שוב על ברכות קריאת שמע: אני עובד ום, ונאלצתי לעבוד בחול המועד, במקום העבודה יש בית כנסת. כשהגעתי לבית הכנסת לא היו מתפללים כלל, כך שהבנתי שעליי להתפלל יחיד. לאחר שברכתי את ברכות שמע, ובדיוק שהגעתי ל תהילות לאל עליון גואלם. בדיוק לפני תפילת שמונה עשרה, נכנסו 9 גברים לבית הכנסת ונוצר לנו תוך שניות אחדות מניין. עצרתי את התפילה שלי על מנת להתפלל במניין. אך קרה מצב שאף אחד מהמתפללים לא רצה ולא היה מעוניין לשמש כשליח ציבור. וכולם לחצו עליי להתחיל את התפילה, לאחר שהצעתי לכל אחד מהמתפללים לעלות לתיבה וכולם סירבו, עליתי לתיבה והתחלתי להתפלל שוב, ובירכתי ברכות שמע שוב, וקראתי שמע ישראל שוב, בקיצור, חזרתי על החלק של התפילה שהתפללתי ביחיד. האם חל הברכות שבירכתי שנית כברכות לבטלה או שזה נחשב כאילו הוצאתי את הקהל ידי חובה? בכל אופן כך עשיתי, כיוונתי להוציא אותם ידי חובה. רצוי לציין, שלא היה הרבה זמן להתלבט, התפילה בעבודה הייתה מאד מהירה בגלל חוסר הזמן.
תשובה: אם אכן מדובר בקהילה כזו, שבה מקובל שהש"ץ מוציא את הציבור ידי חובתם, אין בכך משום ברכה לבטלה.
שאלה: נגיעה לא של חיבה: 1) לפני מספר שבועות ירדתי מהאוטובוס ולנערה אחת נפל כסף והתגלגל אלי, אז הרמתי לה אותו והבאתי לה, אבל לא נגעתי בה אלא השלכתי לה אותו כמה סנטימטרים מעל היד שלה, זה נפל עוד פעם ורק בפעם השניה היא הצליחה לתפוס אותו. האם היה מותר לי לתת לה תוך כדי נגיעה בה? זה נגיעה של שניה וחצי ובכלל לא של חיבה. 2) יש לי קרובה חילונית שלפעמים היא נותנת יד ללחיצה כשאנחנו מגיעים אליה. בד"כ אני נמנע מזה אבל אחותי אמרה לי שזה מעליב, ומותר לי, האם אני יוכל ללחוץ? אין בזה בכלל חיבה כי אנחנו כמעט לא בקשר.
תשובה: 1. כן. 2. יש להרגיל אותה שלא לתת יד. אם אדם עומד בתוקף על ההתנהגות שלא, לא יכתיבו לו כיצד להתנהג.
שאלה: תפילין שנתגלו כרבינו תם: כידוע, תפילין מהודרות שנעשו ע"י סופר יר"ש אין צריכות בדיקה אלא אם קרה אירוע המצריך (נפילה, עמד בשמש וכו ) כתוצאה מאירוע טרגי במשפחה החלטתי לבדוק את התפילין שברשותי והתברר להפעתנו שהפרשיות בתפילין של יד הם של רבינו תם. א. מה נדרש לעשות בתפילין? ב. מה על מניח התפילין לעשות לתיקון התקלה?
תשובה: אין צורך בתיקונים גדולים כיוון שאין כאן עבירה כלל, שהרי מ"מ הנחת תפילין של ר"ת. רק תקנה תפילין של רש"י ותניחם מעתה ואילך.
שאלה: משה רבינו בהגדה: מדוע משה רבינו אינו מוזכר כלל בהגדה, הרי הכל מתרחש בזמנו?
תשובה: יש שמסבירים שזה בא להדגיש שיציאת מצרים נעשית רק ע"י הקב"ה וכמו שאנו אומרים בהגדה "אני ולא מלאך. אני ולא שליח".
שאלה: קריאת שמע לפני בן זומא: ידוע כי כל אות שבפרשת שמע מכוונת כנגד אבר בגוף, ובקריאתה מאירים רוחנית את האברים. במסכת ברכות דף יב עמוד ב במשנה נאמר כי רק אחרי שדרש בן זומא את איזכור יציאת מצרים בלילות התווספה פרשת ציצית לקריאת שמע. האם לפני כן לא קראו את הפרשה במלואה, ואיך זה מסתדר עם נושא של הארת האברים?
תשובה: הרעיון של כנגד אברים הוא רעיון נוסף ולא הרעיון המרכזי שבאמירת הפרשיות. אשרינו שהתורה הולכת ומתפחת ובמשך הדורות נוספות עוד מעלות וגילויים רוחניים שעשיית המצוות.
שאלה: קורבנות וקטורת לרווק: בזוהר בפרשת ויקרא נאמר כי אדם לא נשוי פגום וקורבנו לא קורבן. מכאן, האם לאדם לא נשוי מותר נכון לקרוא את פרשת הקטורת והקורבנות, והאם אין בכך פגם או אולי קריאה זו תהיה לחינם? הרי קריאת הקורבנות ופרשת הקטורת בחזקת נשלמה פרים שפתינו. (חיזוק לדבר מה שקרה לנדב ואביהוא)
תשובה: מותר לרווק לקרוא את כל הפרשיות הקרבנות, והראיה שהקרבנות מקריבים בבית המקדש הכהנים ולא ישראל ואעפ"כ לא נאסר על ישראל לומר קרבנות.
שאלה: מיתת ארבע חמישיות מהעם במכת חושך: בפרשת בשלח, בפירוש רש"י, נאמר כי חמושים עלו בני ישראל - חמושים: אחד מחמשה יצאו וארבעה חלקים מתו במכת חשך. בחשבון די פשוט מגיעים כי עשרות מליונים מבני ישראל מתו במצרים. מדוע אין התיחסות למקום קבורתם? עם ישראל שיצא ממצרים התלונן בפני משה על כל דבר, מדוע אין התיחסות על נושא זה? הרי העם היה צריך להתמרד ולזעוק על מוות כזה ואין כל התיחסות לכך.
תשובה: יתכן שהמדרש דיבר רק בלשון גוזמא ויתכן שבאמת כך היה במציאות. אולם נצטרך לומר שהיו מעמדות בעם ישראל, היו משפחות גרעניות ומיוחסות שיצאו ממצרים. אלו שמתו היו כאלו שהיו חצי מתבוללים ולכן גם בעיני אלו שיצאו ממצרים לא נחשבו כבני ישראל. במכת חושך הקב"ה עשה בירור מי באמת נשאר נאמן וחלק גרעיני ונחשב כמשפחה מיוחסת ומי בעצם לא רוצה לצאת ולכן ראוי שימות במצרים. העם הכיר בכך שמה שהקב"ה עשה עשה על פי דין.
שאלה: אמירת קדיש ע"י אישה: אפתח בדבריו של הקצש"ע סימן כו סעיף כ, ו : "הבת אין לה לומר קדיש בבית הכנסת, אך יש אומרים שאם רוצים לעשות מנין בביתה, שתאמר שם - הרשות בידם. וי"א דגם זאת אין לעשות". אשמח לקבל מראה מקומות אוביקטיבי ומקיף ביחסה של ההלכה לאמירת קדיש ע"י אישה. יתר כל כן רציתי לשאול, האם לאישה מותר לומר קדיש בבית כנסת בכלל, ובפרט - כאשר היא היחידה שאומרת קדיש (לא הגברים) והציבור כולו עונה לה. בעניין זה (שהאישה היא היחידה שאומרת קדיש,לא הגברים, והציבור כולו עונה לה) - נתקלתי באחד מבתי הכנסת שבו אני מתפלל. אם הדבר אסור אבקש מהרב להדריכיני בדרך ישרה ובעצה טובה - ולהורות לי כיצד לנהוג.
תשובה: העניין מופיע בתשובות חוות יאיר והמשנה ברורה מביא אותו בהלכות קדיש. מבחינת סגולת אמירת קדיש על נשמת ההורים שנפטרו גם בת יכולה לעשות אבל בגלל גדרי צניעות נהוג שנשים לא אומרות קדיש בבית כנסת. לכן יש מקומות שעושים במניין של עשרה גברים בבית והבת יכולה לומר קדיש לאחר עלינו לשבח. יש כאלה שאומרים שבדורות שלנו נשים לא אומרות קדיש. מי שרוצה יכולה לאסוף בבית מניין ולומר קדיש. מי שאומרת בבית הכנסת, אי אפשר לומר שלא עושה כהוגן אבל זה לא ראוי.
שאלה: יום העצמאות והחרדים: האם יש דרך כלשהי לשכנע את החרדים שהכרזת המדינה היא נס שיש לגמור עליו את ההלל ביום העצמאות (מעבדות לחרות אמרינן, ממיתה לחיים לא כל שכן?!), בלי שום קשר לזה של אתחלתא דגאולה או שהמדינה היא כופרנית ואנחנו עדיין בגלות, או שאין סיכוי כזה, לפחות לא בשנים הקרובות?
תשובה: לא צריך לשכנע אותם, הם משוכנעים ועומדים. הם יודעים שהקמת המדינה זה נס גדול. מה שאין הם אומרים הלל משום שהם סוברים שכדי לומר הלל צריך שיהיה נס שיוצא מגדר הטבע, כמו שהיה בחנוכה נס פך השמן. עוד סיבה שהם לא אומרים הלל משום שהם לא מסתפקים במועט. הלל אומרים על נס שנעשה לכל עם ישראל. בנתיים לא זיכנו שכל עם ישראל בא לארץ. בנתיים עדיין רוב יושביה על אדמת הנכר. בעזרת ה' כשיושלם קיבוץ הגלויות כולם ישירו שיר גדול לה'.
שאלה: מעשר כספים לצדקה: לאחרונה עבדתי בעבודה חד פעמית ובה הרווחתי סכום של כ-66 שקלים. הפרשתי מסכום זה כ-7 שקלים ושמתי אותם בצדקה בבית הכנסת ואמרתי לפני לשם מעשר כספים, האם יצאתי ידי חובתי?
תשובה: כן.
שאלה: חתונה לא מופרדת: בשבת האחרונה כשהתארחתי אצלי סבתי התעורר דיון עם בני משפחתי לגבי חתונות לא מופרדות. אני כמובן נגד זה, אך הם טענו שפעם (לפני כ-100-200 שנה) הרבנים הכי גדולים הי ו עושים חותנות ללא הפרדה והיום אלו הם רק חומרות. מהי דעת הרב על כך?
תשובה: בוודאי שיש עניין לשמור על גדרי הצניעות ולכן לכתחילה יש לעשות חתונות נפרדות. לגבי מה שהיה קורה פעם - יתכן שלא הקשיבו לרבנים, כמו שלפני מאה שנה באירופה החלה מודה של נשים נשואות שלא כיסו את ראשן ולא היה לרבנים כח למחות אבל זה לא אומר שהרבנים נתנו לגיטימציה לדבר.
שאלה: שם רומי לבתי: בתי בת 3.7 שנולדה קראנו לה רומי. לאחר חודשיים, בזבד הבת, הרב אמר כי שמה לא טוב והוא שונה לטליה. רציתי לדעת, האם יש צורך לרשום את השם רומי בת.ז, והאם מותר לומר לקרוא לה בשם זה?
תשובה: לא ממש נכון להתייחס לנושא בתור האם מותר לקרוא כך, אלא יותר האם ראוי. אכן לא ראוי לקרוא בשם הממלכה שהחריבה את ביתנו ועם ישראל נרדף על ידיה וסובל ממנה עד היום הזה ולכן זה לא לתפארת המשפחות לקרוא בשם כזה. אי אפשר לומר ממש שזה אסור אבל אם אפשר להשכיח את השם   עדיף. הסבר אחר לשם "רומי".
שאלה: כיבוס בחוה"מ: הכיבוס נאסר בחול המועד, לעומ"ז כיבוס בגדי קטנים הותר. האם מותר להוסיף למכונה של בגדי הקטנים ג"כ בגדי גדולים להשלמת המכונה. והאם נחשב השימוש החלקי במכונה כדבר האבד של הכסף של חוסר הניצולה של המכונה במלואה?
תשובה: אין להוסיף. הטעם שאסור כיבוס בחוה"מ אינו משום מלאכה אלא כדי שלא ישהה את הכביסה לחוה"מ, ולכן התירו רק במקרים של בגדי תינוקות או היוצא מבית האסורים וכדומה.
שאלה: ספירה לאחר השקיעה בשביל היום שעבר: אמי (אשכנזייה) שכחה לספור ספירת העומר בלילה ולמחרת ספרה כ-5 דקות לאחר השקיעה, האם היא יכולה להמשיך לספור? אולי אומרים ספק ספיקא: ספק הימים לא מעכבים זה את זה, וגם אם כן אולי בין השמשות שייך ליום ואפשר לספור ביום?
תשובה: אכן זה ספק ספיקא, ספק שספרה אתמול ואפילו אם לא ספרה יתכן שעדיין הוא יום, ולכן יכולה להמשיך לספור
שאלה: קרם לחות בשבת: האם יש איזו דרך בה מותר לשים קרם לחות על נק מסוימות בפנים בשבת חג, למשל, בשינוי - עם גב האצבע בנק מסויימת או להניח בלי למרוח? מדובר בבעיה של פצעים בפנים והלחות היא קריטית (קרם שאינו נוזלי), האם מותר בשינוי על כלל הפנים אם יש צורך גדול?
תשובה: בלמרוח קרם יש חשש איסור דאורייתא של ממרח. אם זה כואב מותר לשים ישירות מהשפורפרת, כמו ילד קטן ששמים לו בחיתול כשיש לו פצע וכד', אבל לנוי אסור.
שאלה: ברית וארוחה בשרית: ב ה עוד כמה זמן אישתי תלד בן ורציתי לשאול שאלה: התיכנון שלנו הוא לבצע את הברית בבוקר, אך נראה לי מוזר להגיש לארוחה מנה בשרית בבוקר. אצלנו במשפחה נהוג (ספרדים) לאכול בשרי כסעודה, עד כמה זה חשוב אם בכלל לאכול סעודה בשרית בברית? ומה הם המנהגים שנוהגים הספרדים לבצע לנולד בשבוע של הברית ( זכר וכו')
תשובה: אין שום חשיבות לקיום ארוחה בשרית דווקא, אפשר בהחלט לקיים סעודת מצוה בחלבי. ולגבי מנהג הספרדים בענין ברית מילה, ערב לפני הברית מתכנסים בבית שבו נמצא התינוק ולומדים לימוד ר מיוחד מובא בסידור ברית עולם המיוחד לכך.
שאלה: סיר בישול עם שעון שבת: האם מותר (לאשכנזים) לשים בערב שבת בסיר בישול איטי מאכל לח מבושל לגמריי (לדוגמא קציצות עם רוטב) ולדאוג שבעזרת שעון שבת הסיר יופעל רק בשבת בבוקר כמה שעות לפני הארוחה למצב של חימום נמוך?
תשובה: אם זה עם רוטב יש בזה בעיה ויהיה אסור.
שאלה: כשרות שיפודי עץ: האם צריך כשרות לשיפודי עץ?
תשובה: שיפודים שלא ניכר בהם שום משיחה, אלא הם נראים כעץ רגיל, אינם צריכים כשרות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: שימוש במאגר אוכלוסין: מה הדין לגבי תוכנה פרוצה המופצת באינטרנט ובה מידע על תושבי הארץ. המידע כולל: כתובת וטלפון, תאריך לידה, תעודת זהות ושמות ההורים והילדים (מאגר אוכלוסין של משרד הפנים). ידועה דעת הרב, שמתיר שימוש בשירים ותוכנות שנמצאים באינטרנט אע"פ שיש להם זכויות יוצרים, מדין זוטו של ים, ואין בזה איסור גזל. אך האם יש איסור להשתמש בתוכנה משום צנעת הפרט? ומה הדין בשדכן הרוצה לאמת פרטים באמצעות התוכנה?
תשובה: מי שהעלה את זה לאינטרנט עבר על החוק וצנעת הפרט. זה לא מידת חסידות להסתכל שם אבל אי אפשר לומר שאסור.